สึนามิฉุดเป้ายอดขายDELTAปีนี้
ปรับลดจาก15%เหลือ10%ยอมรับกระทบไตรมาส2แรง
21 ส.ค. 2554

ปรับลดจาก15%เหลือ10%ยอมรับกระทบไตรมาส2แรง
DELTA ถูกมหันตภัยฉุดยอดขายทั้งปีนี้ ลดเป้ายอดขายจาก 1,266-1,300 ล้านเหรียญสหรัฐ ปีนี้เหลือ 1,220 ล้านเหรียญสหรัฐ
น.ส.กุลวดี กวยาวงศ์ นักลงทุนสัมพันธ์ บริษัท เดลต้า อีเลคโทรนิคส์ (ประเทศไทย) หรือ DELTA เปิดเผยภายหลังนำเสนอข้อมูลต่อนักลงทุนว่า ปีนี้คาดว่ายอดขายของบริษัทที่อยู่ในรูปสกุลเหรียญสหรัฐของบริษัทจะเติบโตจากปีก่อนประมาณ 10% หรือ 1,220 ล้านเหรียญสหรัฐ และหากคิดเป็นสกุลเงินบาท คาดว่ายอดขายอาจจะทรงตัวจากปีก่อน หรือเติบโตประมาณ 10% เพราะมหันตภัยจากญี่ปุ่นที่ทำให้บริษัทขาดแคลนวัตถุดิบในการผลิต
ทั้งที่เมื่อต้นปีนายอนุสรณ์ มุทราอิศ กรรมการ DELTA เคยประมาณการไว้ว่าปีนี้จะมียอดขายในรูปของสกุลเหรียญสหรัฐเติบโตจากปีก่อน 15-20% 
ทั้งนี้ คาดว่าจะกระทบมากที่สุดในไตรมาส 2 ปีนี้ ที่คาดว่าจะทำให้ยอดขายลดลงเมื่อเทียบไตรมาสแรกปี 2554 เพราะนอกจากเป็นฤดูกาลเทศกาลวันหยุดที่มีวันทำการแค่เพียงครึ่งเดือนแล้ว ยังได้รับผลจากการขาดแคลนวัตถุดิบ รวมถึงอุตสาหกรรมยานยนต์ที่ชะงัก ทำให้ต้องสำรองสินค้าคงคลังระยะยาวขึ้น และตั้งสำรองมากกว่าไตรมาสแรกปี 2554 ที่ตั้งตามภาวะปกติไตรมาสละ 200 ล้านบาท เพื่อตุนวัตถุดิบ แต่คาดว่าสถานการณ์จะคลี่คลายในครึ่งหลังของปี เนื่องจากจะมีการหาวัตถุดิบจากแหล่งอื่นทดแทน
“เมื่อยอดขายลด กำไรย่อมลดลงตาม โชคดีที่ไตรมาสนี้วันหยุดเยอะอยู่แล้ว จึงกระทบน้อยกว่าที่คาดไว้” 
นายแอนเดรส ฮอยเชน ผู้อำนวยการหน่วยธุรกิจไอเอ็มเอส DELTA กล่าวว่า แม้ว่าปีนี้ธุรกิจโซลาร์สตริง อินเวอร์เตอร์ ที่ยุโรปยังชะลอตัว แต่ยังมีคำสั่งซื้อจากออสเตรเลีย อินเดีย และไทย โดยไตรมาสแรกยอดขายดาตาเซ็นเตอร์เพิ่มขึ้นมากในไตรมาสแรก แต่ไตรมาส 2 คาดว่าจะทรงตัวจากไตรมาสแรก โดยยังมีคำสั่งซื้อโซลูชันเพิ่มขึ้นจากอินเดียและบราซิล
สำหรับการลงทุนศูนย์อินเวอร์เตอร์สำหรับโซลาร์ฟาร์มที่อินเดียคาดว่าจะเกิดขึ้นในไตรมาส 3 ปีนี้ ที่จะส่งผลดีต่อรายได้จากธุรกิจอินเวอร์เตอร์ที่จะเติบโต 20% ในปี 2555 เมื่อผนวกกับการเติบโตของธุรกิจนี้อย่างรวดเร็วในนิวซีแลนด์ ออสเตรเลีย แอฟริกาใต้และยุโรป
นายโบ หยู ผู้อำนวยการฝ่ายการเงิน DELTA กล่าวว่า ปีนี้บริษัทตั้งงบประมาณลงทุน 70 ล้านเหรียญสหรัฐ สูงกว่าปีก่อนที่อยู่ที่ 40 ล้านเหรียญสหรัฐ